google/wiki40b huggingface dataset:
Läänemeremaade komitee

Läänemeremaade komitee (ka: Läänemere kubermangude komitee; vene keeles Комитет для устройства быта Лифляндских крестьян või Остзейский комитет; saksa keeles Ostseekomitee) oli aastatel 1846–1875 tegutsenud asutus, mis vaatas läbi Balti kubermangude agraarseaduste projekte.
Komitee valmistas ette ka Liivimaa 1848. ja 1860. ja Eestimaa 1856. aasta talurahvaseaduse.
Jumalaema Vladimiri Pühakuju kirik

Jumalaema Vladimiri Pühakuju kirik; ka Valga õigeusu kirik on õigeusu pühakoda Valgas aadressil Tehnika 7.
Kirik ehitati ümber raudteeklubist aastatel 1998–2001. See pühitseti 11. augustil 2001 Tallinna ja kogu Eesti metropoliidi Korneliuse poolt.
Kirikut kasutab Moskva Patriarhaadi Eesti Õigeusu Kiriku Valga Jumalaema Vladimiri Ikooni kogudus.
Johannes Kaljola

Johannes Kaljola (12. oktoober 1900 – 31. mai 1954) oli eesti näitleja ja lavastaja.
Ta lõpetas Draamastuudio teatrikooli esimese lennu ning alustas näitlejatööd 1921. aastal.
1922. aastal Draamastuudio Teatris lavastatud Andres Särevi dramatiseeringus "Vargamäe" ("Tõe ja õiguse" esmalavastuses) mängis ta Pearut.
Ta on mänginud filmides "Elu tsitadellis" ja "Valgus Koordis".
Taylor Wilson

Taylor Ramon Wilson (sündinud 7. mail 1994) on USA tuumafüüsika huviline ja teaduse populariseerija.
2008. aastal lõi ta kõigest 14-aastasena töötava tuumasünteesi tootva masina. 2011. aastal võitis ta aga noorteadlase auhinna enda loodud kiirgusdetektori eest, mis on analoogsetest seadmetest ligi tuhat korda odavam.
Ta on tutvustanud ka sulasoolareaktoreid, kui ohutut ja efektiivset energiatootmise viisi.
Samsung Galaxy Gio

Samsung Galaxy Gio on Androidi operatsioonisüsteemiga nutitelefon, mida toodab Samsung.
Toode jõudis turule 2011. aastal koos teiste Samsungi madala hinnaklassi nutitelefonidega (Galaxy Ace, Galaxy Fit, Galaxy Mini).
Telefon kaalub 102 g. Mõõdud on 110,5 mm × 57,5 mm × 12,15 mm.

Riistvara

Telefonil on 8,1 cm diagonaaliga ekraan, mille resolutsioon on 320×480. Puuteekraan on mahtuvuslik ja mitmepunktitundlik.
Seadmel on sisseehitatud 3-megapiksline kaamera, millel on automaatteravustamine.
Tööd juhib 800 MHz taktsagedusega Qualcomm MSM7227 Turbo (ARMv6) protsessor.
Seadmel on 278 MiB operatiivmälu ja 178 MiB ruumi andmete salvestamiseks.
Lisaks on olemas MicroSD-kaardi pesa, GPS-vastuvõtja, kompass, kiirendusandur, lähedusandur.

Tarkvara

Ametlikult toetatud operatsioonisüsteem on Androidi versioon 2.2 Froyo, millel on Samsungi TouchWizi kasutajaliides. Opsüsteem on ametlikult uuendatav versioonini 2.3.6 (Gingerbread).
Johan Christopher von Scheiding

Johan Christopher von Scheiding, ka Johan Christoff[er] Scheiding (Shedingh), (1634 — 1685) oli Rootsi riigitegelane ja Eestimaa maanõunik.
Sündis Rootsi aadli, Eestimaa ja Tallinna asehalduri Philipp von Scheidingi (1578–1646) ja Tallinna raehärra, bürgermeistri Hermann Luhri (surnud 1599) tütre Catharina Luhri (surnud 1671) pojana. Sai koos vendade-õdedega 13. augustil 1653 Rootsi vabahärra seisuse.
Abiellus 14. augustil 1664. aastal Stockholmis Margaretha Oxenstiernaga (1644–elas 1693), kes oli Västergötlandi Skaraborgi lääni asehalduri, vabahärra Erik Carlsson Oxenstierna af Eka och Lindö (1616–1662) ja Margareta Bielke af Åkerö (1622–1655) tütar.
Ta oli Eestimaal Keila (Kegell) mõisa vabahärra, Jägala (Jacowall) ja Rootsis Arboga (Arbogehoff) mõisa pärushärra. Liivi-, Ingeri- ja Karjala kõrgeima kohtuorgani Tartu õuekohtu asepresident, aastatel 1673 kuni 1685 asehaldur Tallinnas ja kuningliku Tallinna linnusekohtu president.
Ülgase kihistu

Ülgase kihistu on Ülem-Kambriumi ladestiku kihistu. Kihistu on nimetatud Harju maakonna Ülgase asula järgi. Seda hakkasid esimesena määratlema Armin Öpik aastal 1929.
Eestis esineb seda kihistut ainult Tallinna juures. Kihistu maksimaalne paksus Eestis on 11,7 m (Muraste all).
Kihistu paljandub Eestis nt Ülgase küla juures klindil.
Peningi külanõukogu

Peningi külanõukogu oli külanõukogu Harju rajoonis. Külanõukogu eksisteeris 1945–1954 ja seejärel liideti see Pikavere ja Raasiku külanõukoguga.
Irene Leisner

Irene Leisner (12. september 1930 Tartu – 9. juuli 2015) oli eesti õpetaja.
Ta sündis aastal 1930 Tartus, ta käis koolis Petseris ja Valgas. Ta lõpetas aastal 1954 Tartu Riikliku Ülikooli eesti keele ja kirjanduse õpetajana.
Ta töötas 1955–2009 Tartu Tamme gümnaasiumis emakeele ja kirjanduse õpetajana, seega kokku 54 aastat. Tema enda arvestuse järgi oli tal selle aja jooksul 14 lõpuklassi ja ühtekokku 3072 õpilast, nende hulgas on ka endised peaministrid Mart Siimann ja Andrus Ansip ning poliitik ja suurettevõtja Neinar Seli.
Irene Leisner oli aastast 2009 Tartu Tähe kavaler. Tartu linnavolikogu iseloomustas teda autasustamisel nõnda: «Ta on suutnud läbi aastakümnete kaitsta ja väärtustada eesti keelt, kultuuri ja ajalugu ning suure missioonitundega suunanud oma õpilasi teatri, kirjanduse, kunsti ja muusika juurde. Ta on olnud väga aktiivne ka ühiskondlikus elus.»
Irene Leisner oli Eesti Emakeeleõpetajate Seltsi auliige, Eesti Keele Kaitse Seltsi tegevliige ning aastatel 1992–1996 Tartu linnavolikogu liige.

Isiklikku

Tema abikaasa Uno Leisner (1929–1989) oli arstiteadlane, TRÜ sünnitusabi ja günekoloogia kateedri dotsent.
Kaksiksoolad

Kaksiksoolad (inglise double salts) on soolad, mis ioniseeruvad lahuses kaheks eristatavaks soolaks, kuid kristalliseerumisel moodustavad jälle ühe soola.
Kaksiksoola mõiste kattub osaliselt kompleksühendi mõistega.
Eddie Deezen

Edward Harold "Eddie" Deezen (sündinud 6. märtsl, 1957 Cumberlandis Marylands) on Ameerika Ühendriikide näitleja.
Ohakasikk

Välimus

Ohakasikk on 13–16 mm pikkune. Kattetiivad mustad, arvukate kollakashallide, tipu poole tihenevate karvatäppidega. Eesselja keskel kollane pikitriip, mis ulatub pea esiservani, 2 sama värvi külgtriipu. Tundlad kehast pikemad. Mustad jalad tihedalt kaetud hallide karvadega.

Levik ja elupaik

Ohakasikk on levinud Euroopas, Kaukaasias, Kasahstanis ja Lähis-Idas.
Lõuna-Eestis tavaline, Põhja-Eestis harvem. Elupaigana sobivad pigem niiskemad rohumaad ja niidud. Mardikad toidutaimedel, lennuvõimelised. Valmikud kooruvad mai lõpust alates ning neid leitakse kuni augustini.

Elutsükkel ja toitumine

Ohakasiku elutsükkel vältab aasta. Ohakasikk on üks vähestest Eestis leiduvatest siklastest, kelle vastsed elavad rohttaimedes. Ohakasiku vastsed arenevad sarikaliste (nt harakputk ja heinputk) ja ohakate vartes (nt seaohakas ja soo-ohakas). Mõnikord sobivad vastsete arenguks ka teised rohttaimed, näiteks karuohakad, ristirohtud, harilik vesikanep, harilik puju ja kõrvenõges. Valmikud toituvad valdavalt sarikalistel ja korvõielistel. Emane närib munemiseks toidutaime varde väikese õõnsuse. Tavaliselt ei muneta ühele taimele rohkem kui kaks muna. Peale koorumist närib vastne ennast varre südamikku ja seda pidi kuni juurekaelani, mõnikord ka maa-alustesse osadesse. Siklase kohta on vastne ebatüüpiline, kuna võib taimevarde kaevandatud käigus kiiresti liikuda. Enne nukkumist lõikab täiskasvanud vastne taimevarre läbi ning rajab juurekaela lähedusse nukukambri, sulgedes käigu otsad taimse materjaliga. Ka nukk on liikuv ning võib nukukambris asukohta vahetada. Koorunud valmik lahkub säilinud varrejupist, närides selle külge väljumisava.
Carrie Underwood

Varajane elu

Carrie Marie Underwood sündis Stephen ja Carole Underwoodi peres 10. märtsil 1983 Muskogees. Ta kasvas vanemate farmis maakoha linnas Checotah's. Tal on kaks vanemat õde, Shanna Means ja Stephanie Shelton. Ta isa töötas saeveskis ja ema oli algkooliõpetaja. Lapsepõlve jooksul Underwood esines Robbins Memorial Talent Show'l ja laulis Free Will Baptist Churchis. Hiljem laulis ta kohalikel üritustel Checotah's, sealhulgas Old Settler's Dayl ja Lion's Clubis. 1996. aastal pakkus Capitol Records Underwoodile lepingut, aga tühistas selle, kui ettevõtte juhtkond muutus.
Oconee maakond

Ajalugu

Oconee maakond moodustati 24. veebruaril 1875 Clarke'i maakonna edelaosast ja oli 135. Georgia maakond. Maakond on nime saanud Oconee jõe järgi.
Ruhakana Rugunda

Ruhakana Rugunda (sündinud 7. novembril 1947) on Uganda poliitik, alates 18. septembrist 2014 Uganda peaminister.
Ta kuulub erakonda Rahvuslik Vastupanuliikumine.
Ruhakana Rugunda on hariduselt arst.
Ta on alates 1988. aastast olnud mitmes ministriametis, sealhulgas tervishoiuminister, välisminister ja siseminister. Aastatel 2009–2011 oli ta Uganda alaline esindaja ÜRO juures.
Neeme-Õnneleid Mikelsaar

Neeme-Õnneleid Mikelsaar (kuni 1938. aastani Neema-Õnneleid Mikkelsaar; 5. august 1910 Vana-Laitsna vald, Võrumaa – 22. oktoober 1990 Vehendi) oli eesti zooloog ja hüdrobioloog; bioloogiakandidaat (1959).

Elukäik

Ta lõpetas 1939. aastal Tartu ülikooli.
1957–1981 oli ta Zooloogia ja Botaanika Instituudi hüdrobioloogiasektori juhataja.
Ta oli Eesti siseveekogude ja mereala kalandusliku ja hüdrobioloogilise uurimise peamine eestvõtja.
Aastal 1961 oli ta Võrtsjärve Limnoloogiajaama asutajaid ja esimene juhataja.

Pere

Ta vanemad olid Friedrich Volrad Mikkelsaar ja Emma Amalie Mikkelsaar.
Ta pojad on meedikud Raik-Hiio Mikelsaar ja Aavo-Valdur Mikelsaar ning kaksikuist bioloogid-kirjanikud Ustav-Esko Mikelsaar ja Henn-Risto Mikelsaar.
Tsirgu mänd

Tsirgu mänd (ka Kalmõpettäi) on looduskaitsealune mänd Võrumaal Setomaa vallas Tsirgu külas. Ümbermõõt umbes 3 m, kõrgus 12 m. Mänd asub vanal kalmistul, mis on kaitse all arheoloogiamälestisena.
Nii nagu Meremäe männid, tähistab ka Tsirgu mänd ajaloolise kalmistu asukohta (Tsirgu küla kalmistu). Tänapäeval seda kohta enam kalmistuna ei kasutata ning piirkonna inimesed kasutavad kalmistuna Obinitsa või Miikse kalmistut, varem ka Taelova kalmistut. Tsirgu mänd asub Meremäe-Andrikova tee 2,6. kilomeetril Männi kinnistul keset põllumassiivi. Mänd asub teest 44 meetri kaugusel kirdes. Männist 500 meetri kaugusel Meremäe poole asub Ulaskova tsässon.
Salatsi jahisadam

Salatsi jahisadam (läti keeles Salacgrīvas jahtu osta) on jahisadam Salatsi linnas Loode-Lätis, Salatsi jõe suudmes paremkaldal. Sadam paikneb nii, et jahtidel on kerge siseneda ja väljuda ning nad ei sega kaubalaevade liiklust ja hooldust Salatsi sadamas. Jahisadamas on 40-meetrine kai, mille äärde jääb 40 paadikohta. Sadamas võivad silduda jahid, mille süvis on kuni 2,5 m.
Salatsi jahisadam on avatud 1. maist 30. septembrini.
Imants Freibergs

Imants Freibergs (sündinud 1934) on läti informaatik. Tema abikaasa on endine Läti president Vaira Vīķe-Freiberga.
7. detsembril 2005 anti talle Valgetähe I klassi teenetemärk.
Aureoliinkollane

Variatsioonid

Veebivärv Aureolin on sajaprotsendilise kollasesisaldusega toon, kollasem ja küllastatum pigmendi või õlivärvi värvusest.
ISCC-NBS-i värvisõnaraamatu "Color: Universal Language and Dictionary of Names" järgi võib Aureolin olla erekollane, säravkollane või murtud kollane.
Sergei Skripal

Sergei Viktorovitš Skripal (vene keeles Сергей Викторович Скрипаль; sündinud 23. juunil 1951 Kiievis) on endine Venemaa sõjaväelane (polkovnik) ja topeltagent, kes mõisteti süüdi spioneerimises Suurbritannia kasuks. 
Skripal oli Venemaa Föderatsiooni Relvajõudude Kindralstaabi Luure Peavalitsuse (GRU) töötaja (kuni 1999. aastani) ja Venemaa Föderatsiooni Kaitseministeeriumi Sõjaväediplomaatia Akadeemia õppejõud.
Ta vahistati 2004. aasta detsembris ja 2006. aasta augustis mõistis Moskva ringkonnakohus ta 13 aastaks vangi. 
Süüdistuse kohaselt edastas ta Suurbritannia välisluurele MI-6 talle sõjaväediplomaatia akadeemia õppejõuna teatavaks saanud Euroopas tegutsevate Venemaa sõjaväeluurajate isikuandmed, mille eest sai tasuna 100 000 dollarit.
Juulis 2010 vabastati ta Ameerika Ühendriikides vahistatud Venemaa spioonide vahetusprogrammi raames.
Skripal asus Inglismaale elama ja paari aasta pärast Suurbritannia liitlasi koolitama. Ta reisis palju ja jagas Suurbritannia liitlaste (nt Tšehhi, Eesti) luuretöötajatele teavet Venemaa luuretegevuse kohta. 2016. aasta juunis toimus salajane kohtumine Skripali ja rühma väljavalitud Eesti luuretöötajate vahel. Skripali reise hoiti saladuses ja neist teadsid vähesed.
4. märtsil 2018 leiti Skripal koos tütre Julijaga teadvusetuna Salisburys pargipingilt. Nad viidi kriitilises seisundis haiglasse.
12. märtsil 2018 teatas Suurbritannia valitsus, et GRU endise ohvitseri Sergei Skripali ja tema tütre Julija tapmiskatsel 4. märtsil Salisbury linnas kasutati tugevatoimelist närvimürki Novitšok.
Suurbritannia peaminister Theresa May teatas parlamendi istungil: "See oli kas Vene riigi otsene tegevus meie riigi vastu või siis on Venemaa valitsus kaotanud kontrolli oma potentsiaalselt katastroofilise hävitusjõuga neuroparalüütilise toimega aine üle ja võimaldas selle sattumist teiste kätte."
Volkov

Volkov on venepärane perekonnanimi. Nime naissoost vorm Volkova.
2018. aasta 1. jaanuari seisuga oli Eestis perekonnanimi Volkov 676 inimesel: 630 mehel ja 46 naisel. Perekonnanimede levikult on Volkov meeste puhul 41. kohal.
2018. aasta 1. jaanuari seisuga oli Eestis perekonnanimi Volkova 705 naisel. Perekonnanimede levikult on Volkova  39. kohal.
Kaapkübar

Kaapkübar (Saaremaal lakk) on endisaegne kõrge rummuga ja vildist tehtud peakate. Kaapkübarat kandsid mehed pidulikel sündmustel.
Eestist on teateid kaapkübarast alates 17. sajandist.
Folketing

Folketing on Taani ühekojaline parlament. See koosneb otse rahva poolt 4 aastaks valitavast 179 liikmest (neist 2 valitakse Fääri saartelt ja 2 Gröönimaalt). 
Taani põhiseaduse järgi on Folketingil koos valitseva monarhiga seadusandlik võim. Praktikas on monarhi rolliks Folketings vastu võetud seaduste allkirjastamine, mis peab toimuma 30 päeva jooksul pärast seaduse vastuvõtmist.
1849–1953 oli Taani parlament kahekojaline ja koosnes Folketingist ja Landstingist.
Pärast 2007. aasta kommunaalreformi valitakse Folketingi liikmed 10 suurvalimisringkonnast (storkreds). Valimisõigus on Taanis elaval Taani kodanikul, kes on vähemalt 18-aastane ja kes pole tunnistatud teovõimetuks.
Folketing asub Kopenhaageni kesklinnas Christiansborgi lossis.
Folketingi juhib presiidium, mis koosneb esimehest ja neljast aseesimehest. 21. juunist 2019 on Folketingi esimees Henrik Dam Kristensen.2015–2019 oli Folketingi esimees Pia Kjærsgaard (Taani Rahvapartei), 2011–2015 oli esimees Mogens Lykketoft (Sotsiaaldemokraadid). 2007–2011 oli esimees Thor Pedersen. Enne teda oli esimees Christian Mejdahl.
Pike'i maakond (Alabama)

Ajalugu

Maakond moodustati 1821. aastal.

Rahvastik

Elanike arv oli 2010. aasta rahvaloenduse järgi 32 899.
Armastuse aeg

Sisututvustus

"Armastuse aeg" on Renata ja Jeronimo lugu, kelle armastust tumestavad reetmine ning salakaval vale.
Kui Jeronimo ja Renata kohtuvad, on mõlemad kindlad, et on leidnud oma elu armastuse. Noorte õnne tumestavad aga Renata ema Josefina ja õde Roberta. Salakavalad naised panevad Jeronimo uskuma, et Renata mängis Jeronimo venna Rafaeli tunnetega ja viis noore mehe enesetapuni.
Jeronimo vannub venna haual, et maksab ta surma eest kätte. Mees surub oma armastuse Renata vastu südamest välja, kuid abiellub siiski neiuga. Viib ta oma rantšosse ning teeb kõik, et Renata õnnetuks muuta, et teda Rafaeli surma eest karistada.
Renata pole kunagi oma päritolus kahelnud. Neiu on veendunud, et Josefina on ta ema ning Roberta ta kaksikõde. Tegelikult on tüdrukutel küll ühine isa - Josefina kunagine armuke Roberto, kuid Renata tegelikuks emaks on hoopis Roberto seaduslik abikaasa Regina.
Kui Roberto ootamatult suri ning Josefina taipas, et ainult Renata on Roberto varanduse seaduslik pärija, röövis ta tüdruku ning esitles teda kui oma tütart ning Roberto kaksikõde. Josefina eesmärk on Renata 25. sünnipäeval neiu varandus endale nõuda.
Regina pole loobunud oma tütre otsingutest. Naisel pole ent aimugi, et ajalugu hakkab end kordama. Ta ellu tuleb uus armastus Gonzalo näol, kes on aga Josefina abikaasa.
Jeronimo julmusest ja ükskõiksusest haavunud ning segaduses Renata jätab abikaasa maha. Jeronimo taipab liiga hilja, et ta langes Josefina ja Roberta seatud lõksu ning Rafaeli surma põhjustajaks oli hoopis Roberta. Nüüd üritab Jeronimo igal viisil Renata andestust pälvida ning naist tagasi võita. See pole aga üldse nii kerge, kuna Renata ellu on ilmunud uus mees eesmärgiga naise süda endale võita.
Borislav Ivkov

Borislav Ivkov (sündinud 12. novembril 1933 Belgradis) on serbia maletaja, rahvusvaheline suurmeister (1955).
Ivkov tuli 1951. aastal Birminghamis juunioride maailmameistriks. Suurmeistriks sai ta 22-aastaselt 1955. aastal. Aasta varem sai FIDElt rahvusvahelise meistri nimetuse. Ta on kolmekordne Jugoslaavia malemeister (1958, 1963, 1972).
Ivkov mängis maailmameistrivõistlustel. Tsoonidevahelisel turniiril 1964. aastal Amsterdamis sai ta 7. koha. Pääses pretendentide turniirile, kus kaotas 1965. aastal veerandfinaalis Bent Larsenile. Mängis hiljem veel neljal tsoonidevahelisel turniiril:  
1967. aastal Sousse’is (12.–13. koht), 1970. aastal Palma de Mallorcas (14. koht), 
1973. aastal Petrópolises (9.–10. koht) ja 1979. aastal Rio de Janeiros (5.–6. koht).
Ivkov mängis Jugoslaavia võistkonna koosseisus ajavahemikus 1956–1980 12 maleolümpial. Võitis seal viis hõbe- (1962, 1964, 1968, 1970, 1974) ja kolm pronksmedalit (1956, 1960, 1972).
Piret Ilves

Haridus

2007 BA, moekunstniku-disaineri eriala
Igor Tamm (viroloog)

Igor Tamm (27. aprill 1922 Tapa – 6. veebruar 1995 Watch Hill, Rhode Island) oli eesti päritolu ameerika viroloog ja rakubioloog.
Igor Tamme uurimisvaldkonnad olid nukleiinhapete ja valkude süntees ning viirustest tingitud muutused rakkudes. Tamm avastas mõne viiruse koostises kaheahelalise ribonukleiinhappe ning uriinis erilise glükoproteiini (Tamme–Horsfalli glükoproteiini), mis pärsib viiruste paljunemist.
Esimese ameeriklasena pälvis Igor Tamm taanlaste Alfred Benzoni auhinna.
Tamm oli Rahvusliku Teaduste Akadeemia liige.

Elukäik

Igor Tamm lõpetas 1941. aastal Tallinna 4. Keskkooli. 1942–1943 õppis ta Tartu Ülikooli arstiteaduskonnas. 1944. aastal põgenes Soome kaudu Rootsi, kus jätkas õpinguid aastail 1944–1945 Stockholmis Karolinska Instituudis. Pärast emigreerumist Ameerika Ühendriikidesse (1945) lõpetas 1947. aastal Yale'i Ülikooli Medical Schooli New Havenis cum laude arsti erialal meditsiinidoktori (M. D.) kraadiga.
Pärast ülikooli lõpetamist töötas Tamm 1947–1949 Yale'i ülikooli New Haveni haigla internatuuris ja aastast 1949 Rockefelleri Meditsiiniiuuringute Instituudis (alates 1965. aastast Rockefelleri Ülikool) assistendina (1949–1953), associate'ina (1953–1958), kaasprofessorina (1958–1964) ja professorina (1964–1986). 1986. aastal nimetati ta Abby Rockefeller Mauzé'i professoriks. Ühtlasi, alates 1959. aastast oli Tamm instituudi (hilisema ülikooli) viroloogia labori juhataja, vahetades sellel kohal välja oma juhendaja Frank Lappin Horsfalli. Parralleelselt õppejõu- ja laboritööle on ta töötanud ülikooli haiglas bakterioloogina, alustades arsti assistendi ametist. Hiljem oli juba haigla vanemarst (aastast 1964). Alates aastast 1992 oli Igor Tamm Rockefelleri Ülikooli emeriitprofessor.
Aastail 1961–1973 kuulus Tamm USA armee epidemioloogia nõukogusse.
Tamm on olnud Ameerika Mikrobioloogia Seltsi, Eksperimentaalse Bioloogia ja Meditsiini Seltsi, Ameerika Rakubioloogia Seltsi, New Yorgi TA ja paljude teiste ühingute liige.
Tamme viroloogia laboris tegi oma doktoritööd biokeemik ja viroloog David Baltimore (kaitses kraadi 1964. aastal), kes 1975. aastal pälvis Nobeli meditsiiniauhinna .

Pere

Igor Tamm abiellus 1953. aastal Olive E. Pitkiniga, kes oli elukutselt lastearst. Neil oli kolm last: tütred Carol ja Ellen ning poeg Eric.
Tamm rääkis vabalt viies keeles: eesti, inglise, saksa, vene ja rootsi keeles.
21. strategeem

21. strategeem 36 strategeemist on "kuldne tsikaad heidab kesta ".
Mimikri. Mask.

Näiteid

1206 pKr saatis Songi dünastia keiser oma armee Jini riiki ründama, kuid see sai mitu korda lüüa ja armeekindral Bi Zai Yu otsustas taganeda. Lippe maha ei tõmmatud, sõjaväe telke maha ei võetud ja lahingutrummide löömist ei tohtinud lõpetada. See tehtud, käskis Bi Zai Yu oma armeel öö varjus taganeda. Alles paar päeva hiljem tärkas  Jin’i armees kahtlus, sest polnud näha mingeid märke liikumisest Songi laagris. Jin’i luure jõudnult laagrisse avastas mõned tagajalgadest puude külge seotud madalal rippuvad kitsed, kes rabeldes ja end vabastada püüdes peksid esijalgadega trumme.
Sloveenia vapp

Sloveenia vapp on Sloveenia Vabariigi riigivapp.
Vapikilp on sinine. Alt ümbritseb seda punane ääris. Kilbi alumises osas on Aadria merd ning Sloveenia jõgesid sümboliseeriva kahe laine kohal Sloveenia kõrgeima mäe Triglavi kolm tippu. Nende kohal on tipule toetuva kolmnurgana kolm kuueharulist kuldset tähte Celje krahvide vapilt. Tähed märgivad samal ajal ka aastaid:

- 1918, kui Sloveenia rahvusnõukogu otsustas Sloveenia ühinemise Serblaste, Horvaatide ja Sloveenide Kuningriigiga;

- 1945, kui lõppes Saksa okupatsioon ja

- 1991, kui Sloveeniast sai iseseisev riik. 
Vapp sümboliseerib ühtlasi Sloveenia kolme ajaloolist piirkonda Kranjskat (saksa Krain), Štajerskot (Alam-Steiermark) ja Goriškot.  
Vappi on kritiseeritud heraldikareeglitele mittevastavuse pärast.
Wrangeli palee

Wrangeli palee (rootsi keeles Wrangelska palatset) on hoone Stockholmi vanalinnas Riddarholmeni saarel. Aastast 1756 tegutseb hoones Svea õuekohus. 1697-1754 oli hoone Rootsi kuninga residents.
Hoone ehitamist alustati 1530.
Filipe Luís

Koondisekarjäär

Filipe Luís esindas Brasiiliat alla 20-aastaste koondises 2005. aasta juunioride maailmameistrivõistlustel. Ta mängis kahes mängus, alagrupimängus Lõuna-Koreaga ja pronksimängus Marokoga, kus Brasiilia võitis pronksmedali.
Brasiilia A-koondise peatreener Dunga valis ta esimest korda rahvusmeeskonna koosseisu 12. augustil 2009 toimuvaks sõprusmänguks Eestiga. Rahvuskoondises tegi ta debüüdi sama aasta 14. oktoobril maailmameistrivõistluste valikturniiri mängus Venezuelaga.
Esimese värava lõi ta rahvuskoondises 17. novembril 2015 MM-i valikmängus Peruu vastu.
Lina Andersson

Maailma karikavõistlused murdmaasuusatamises

Lina Andersson osales karjääri jooksul individuaalselt 113 maailma karika etapil ja jõudis esikolmikusse 8 korda. Kaks etappi ta võitis, mõlemad klassikalises tehnikas sprindis.
Ahasveeruse uni

Retseptsioon

Kirjandusteoreetik Toomas Liiv on rõhutanud une ja ärkveloleku piiri ähmasusele romaanis ja ka Eestis, (sisemisele) sundusele rahu leidmata seda otsida nagu pealkirjas viidatud Jeruusalemma kingsepp Ahasveerus, kes pidi igavesti ringi rändama, sest ei olnud lubanud Jeesusel teel Kolgatale oma kodu ukse ees korraks puhata. 
Paljud kirjandusteoreetikud (Eva Rein, Tiina Kirss, Aija Sakova, Eneken Laanes) on romaani nimetanud ka traumaromaaniks. 
Romaani keskseks teljeks on mäletamise küsimus: millised on (otsesemalt) metsavendade mäletamist puudutavad probleemid iseseisvuse taastanud Eestis ning (laiemalt) missugune on baltisaksa kultuuripärandi roll Eesti kultuuri kujunemisel. Baltisaksa pärandi rõhutus saab alguse peategelase segast päritolu isa nähtud endelisest unenäost, kus tollele antakse juudi pass, ning laieneb peategelase mõtiskluseks Eesti kaugema mineviku ja baltisaksa kultuuri vahekorra üle, tõukudes rahvaraamatutest teada loost 18. sajandil Liivimaal rännanud Liivimaa Ahasveerusest.